હત્યારા સુધી પહોંચવા મૃતક કોણ છે તે જાણવું પોલીસ માટે ઇન્વેસ્ટિગેશનનો પહેલો નિયમ છે અને જરૂરી પણ છે. પોલીસે વિસ્તારમાં ગુમ થયેલા લોકોની તપાસ શરૂ કરી. પહેલા ૨૪ કલાકમાં પોલીસને કોઇ સફળતા ન મળી. બીજા દિવસે પાડોશના વિસ્તારમાંથી એક યુવક ગુમ થયાની જાણવાજોગ નોંધ પોલીસ સ્ટેશનમાં થઇ. આખા જિલ્લામાં લાશ મળ્યાની જાણ કરાઇ હોવાથી બીજા વિસ્તારની પોલીસે કડોદરા જીઆઈડીસી પોલીસને જાણ કરી કે, તેમના વિસ્તારમાંથી યુવક ગુમ છે. તાત્કાલીક ગુમ યુવકના પરિવારને કડોદરા જીઆઈડીસી પોલીસ સ્ટેશન બોલાવાયો અને મૃતકના ફોટા પરથી ઓળખ કરાવાઇ. પરિવારે યુવકની ઓળખ કરી આપી.